Lambare

Lambare oĩ tava Paraguái retãme, tetãvore Centralme. Ko távape oiko 124.000 ava (2002 ary).

Ymave ndaje hérava’ekue Yvyty Avamba’e, he’iséva “tavaygua mba’éva”, Yvyty Verami, ha’éva tenda ijatyhápe Jaryikuéra oñomongeta hag̃ua Tupã ndive.

Tenda marangatu Guaranikuéra ojapohápe apytu’ũ rehegua rembiapokuéra. Péicha omombe’u Castulo Garcete, ha’éva Mbya Apytere Kanindeyuygua myakãhára.

Guaranikuéra apytépe mburuvicha omotenonde aty, umíva apytépe oĩ Cacique Lambaré, Mburuvicha Lambare, ha’e oiko myakãháramo oúrõguare españa-ygua, tenda ko’ág̃a ojeikuaáva Lambare-ramo. Guaranikuéra omba’ejuka ha oipirakutu ha oguereko kuaa apytépe pohã ñana purukuaa ñepohãnorã.\

Yvyty Lambare ha’e tenda Guaranikuéra mba’e, omyakãva Cacique Lambare, upépe ha’ekuéra oipysyrõ heko imba’eteéva. Upévare Yvyty Lambare ha’e techaukaha mba’etee rehegua upérõguarémavoi. Táva Lambare omopyendakuri Carlos Morphi, ary 1766-me, oñemoĩ héra chupe oñemomba’egusúvo Cacique Avambarépe, ojejukáva oúrõguare Juan de Ayolas ary 1536-me.

Guaranikuéra ha español-kuéra ojokupytýrõ oñepyrũ ojepuru  yvy ñemitỹrã, péicha heñói heta granja oguerúva imba’erepy oñemu hag̃ua Paraguaýpe upérõ ojeheróva Madre de Ciudades.  

Félix de Azara omombe’uháicha Paraguay isãsóramoguare, tupão Lambare oĩkuri Paraguay mba’éramo, péicha he’i kuatiápe ary 1769, 1° jasypápe.

Oĩ Catedral Asunción Vice Parroquia-ramo, ary 1783 guive. Mombe’uhai ojejuhúva omoañete jesuita-kuéra omopu’ã hague capilla Cacique Lambare róga ypýpe, upépe oñemopu’ã ha oñemongarai Táva Lambare tupão, oiko chugui parroquia Paraguaygua. Jasyapy 1946 guive oñepyrũ tupão pyahu ñemopu’ã.

Ary 1844-pe, Decreto rupive, táva Lambaré opyta táva Paraguay ryepýpe. 
Ary 1916-me, Ley rupive, ojehai ñepyrũ táva Lambaré rembe’y,  ojesareko upevarã mba’eichaitépa oĩ tembiasa ha yvy’apera’angahaípe.

Lambarégui oiko távaramo 5 jasypo 1962-me, Ley Nº 791 rupive, Municipalidad de Segunda Categoría, ha decreto Poder Ejecutivo Nº 12.766, ary1965-pe, oiko chugui Municipalidad de Primera Categoría. 

Lambaré oñemopyenda undécimo departamento Central, oĩva Paraguay ykére, ha’éva ñane retã tavatee. Ojepyso 27 km² ha yvyturo’ysã gotyo oĩ Ysyry Paraguay, omboja’óva tetã Argentina-gui, kuarahy reike gotyo táva Paraguay ndive, ha kuarahy resẽ gotyo táva Villa Elisa ndive. Ary 1967, decreto rupive táva pysokue iñambue ituichakuépe; Lambare ary 1992-me, oguereko 135000 tekove, ha ary 2002-me, Dirección General de Estadísticas, Encuestas y Censos rupive ojeikuaa ko táva oguereko haimete 300.000 tekove.  

Táva yvyrembe’y ko’ág̃agua 
Yvytu’aku gotyo: tapekuéra Sajonia, Amancio González, Ecuador, Mencia de Sanabria, Avda. Defensores del Chaco peve. 
Yvytu ro’ysã gotyo: Ysysry Paraguay.
Kuarahyresẽ gotyo: Avda. Defensores del Chaco. 
Kuarahyreike gotyo: Tape Padre Elizeche, Sajonia guive tape 1.452 peve, mokõi cuadras General Santos rupi, tape Tte. Delicio Insfrán ha ko’águi mokõi cuadras Avenida Cacique Lambaré, Capitán Figari, Choferes del Chaco, Juan de Lara, Avenida Hermenegildo Rosa (tape 1.561), Cañada paseo del Yacht peve, lote catastral 13-0416, ko’águi Ysyry Paraguay peve. 

Ñemohenda:Paraguái tava
Ñemohenda:Tetãvore Sentral